Kostol svätej Alžbety (Muľa)

Kostol svätej Alžbety je kostol v Muli. István Medgyaszay navrhol tento kostol na súkromnú objednávku rodiny Körffyovcov. Budova s odvážnymi architektonickými riešeniami bola prvou železobetónovou konštrukciou medzi kostolmi na území bývalého Uhorska. Kostol je zasvätený sv. Alžbete Uhorskej. Postavený bol roku 1910 v štýle uhorskej secesie. Opis stavby Centrálnu dispozíciu stavby tvorí oktogonálny pôdorys s oltárnym výklenkom, do tohto priestoru vedie hlavný vstup do kostola. Klenba hlavného priestoru kostola pozostáva z vopred vybetónovaných tenkých škrupinových segmentov, ktoré sú spojené zvonku viditeľným vyzdvihnutým železobetónovým vencom. Hmotovú skladbu dopĺňa štíhla zvonica s otvorenou arkádou a nahor sa zužujúcim štítom. Spojovací článok medzi vežou a hlavnou sieňou tvorí spevácky chór. Sakristia, nadväzujúca na vežu, má rovný strop. Stvárnenie okenných otvorov svedčí o inšpirácii z gotiky. Výzdoba interiéru kostola je prostá, bez zbytočných, narúšajúcich prvkov. Oltáre v štýle secesnej novogotiky sú dielom L. Tihanyiho. Po obvode kupoly sú vysoké sochy anjelov, tzv. cherubíni, priečelia ozdobujú rámy s oblými obrysmi. Architekt tu dosiahol s uplatňovaním železobetónu vzájomnú integráciu nového materiálu a kultúrneho dedičstva ľudového umenia, stvárňujúc tak národný štýl. Referencie Iné projekty Commons ponúka multimediálne súbory na tému Kostol svätej Alžbety (Muľa) Zdroje MUĽA. In: Súpis pamiatok na Slovensku. 1. vyd. Zväzok II. K – P. Bratislava : Obzor, 1968. 584 s. S. 344. Bögiová, Adriana: Dva secesné kostoly architekta Istvána Medgyaszaya, Pamiatky a múzeá 2, 1993 MATÚŠ, Dulla; MORAVČÍKOVÁ, Henrieta. Architektúra Slovenska v 20. storočí. Bratislava : Slovart, 2002. ISBN 8071456845. Lukáčová, E., Doc. Ing. arch.,CSc, Bašo, M., Prof. Ing. arch., CSc, Krivošová, J. Doc. Ing. arch. CSc, Dohnány, B., Doc. Ing. arch., CSc, Hlinický, J., Doc. Ing. arch. CSc, Štibrányi, J., Doc. Ing. arch., CSc, Hrašková, N. Ing. arch. CSc, Šoltésová, D. Prom. hist. : Sakrálna architektúra na Slovensku, Komárno, KT 1996 KUSÝ, Martin. Architektúra na Slovensku 1848-1918. Bratislava : Bradlo, 1995. ISBN 8071270512.